Ir-Regolament tal-Kunsill (KEE) 3443/87
tad-19 ta' Ottubru 1987
li jirrigwarda l-konklużjoni ta' Ftehim fil-għamla ta' bdil ta' ittri dwar l-emenda għall-Ftehim bejn il-Komunità Ekonomika Ewropea u l-Konfederazzjoni Svizzera dwar l-applikazzjoni tar-regoli tat-transitu Komunitarju u li jirrigwarda l-applikazzjoni fil-Komunità tad-Deċiżjoni Nru 1/87 tal-Kumitat Konġunt KEE-Svizzera dwar it-transitu Komunitarju li temenda l-Ftehim bejn il-Komunità Ekonomika Ewropea u l-Konfederazzjoni Svizzera dwar l-applikazzjoni tar-regoli tat-transitu Komunitarju, u l-Appendiċi ta' miegħu
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari Artikolu 113 tiegħu,
Wara li kkunsidra l-proposta mill-Kummissjoni,
Billi għandu jiġi approvat il-Ftehim fil-għamla ta' bdil ta' ittri dwar l-emenda tal-Ftehim bejn il-Komunità Ekonomika Ewropea u l-Konfederazzjoni Svizzera rigward l-applikazzjoni tar-regoli tat-transitu Komunitarju [1] iffirmat fit-23 ta' Novembru 1972; billi l-emenda proposta hija s-suġġett tar-Rakkommandazzjoni Nru 1/87 tal-Kumitat Konġunt KEE-Svizzera dwar it-transitu Komunitarju; billi din ir-Rakkommandazzjoni tipprovdi li jsiru dawn l-emendi għar-Regolament daqs kemm jintgħamlu meħtieġa mid-dħul tad-dokument amministrattiv waħdieni;
Billi Artikolu 16 tal-Ftehim imsemmi jikkonferixxi fuq il-Kumitat Konġunt stabbilit bil-Ftehim il-poter li jadotta b'Deċiżjoni ċerti emendi għall-Ftehim u għall-Appendiċijiet ta' miegħu;
Billi l-Kumitat Konġunt iddeċieda li jemenda l-Ftehim tat-23 ta' Novembru 1972 u l-Appendiċijiet ta' miegħu sabiex, fost ħwejjeġ oħra, jitqiesu l-aġġustamenti tekniċi magħmula lir-regoli tat-transitu Komunitarju bħala riżultat tad-dħul tad-dokument amministrattiv waħdieni, istitwit b'konnessjoni mas-simplifikazzjoni tal-formalitajiet fil-kummerċ ġewwa l-Komunità;
Billi l-emendi msemmija huma s-suġġett tad-Deċiżjoni Nru 1/87 tal-Kumitat Konġunt; billi huwa meħtieġ li jittieħdu l-miżuri li teħtieġ l-implimentazzjoni ta' din id-Deċiżjoni,
ADOTTA DAN IR-REGOLAMENT:
Artikolu 1
Huwa hawnhekk approvat f'isem il-Komunità l-Ftehim dwar l-emendi għall-Ftehim bejn il-Komunità Ekonomika Ewropea u l-Konfederazzjoni Svizzera dwar l-estensjoni ta' l-applikazzjoni tar-regoli tat-transitu Komunitarju.
It-test tal-ftehim jidher f'Anness A.
Artikolu 2
Il-President tal-Kunsill huwa hawnhekk awtorizzat li jinnomina l-persuna bil-poter li tiffirma l-Ftehim sabiex jorbot lill-Komunità.
Artikolu 3
Id-Deċiżjoni Nru 1/87 tal-Kumitat Konġunt KEE-Svizzera dwar it-transitu Komunitarju li temenda l-Ftehim bejn il-Komunità Ekonomika Ewropea u l-Konfederazzjoni Svizzera dwar l-applikazzjoni tar-regoli tat-transitu Komunitarju u l-Appendiċijiet ta' miegħu għandhom japplikaw ġewwa l-Komunità.
It-test tad-Deċiżjoni jidher f'Anness B.
Artikolu 4
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun japplika direttament fl-Istati Membri kollha.
Magħmul fil-Lussemburgu, fid-19 ta' Ottubru 1987.